Bɛyɛ adapɛn ebien a etwa mu yi na Aisha Huang, Chinanyi basia a dodowara frɛ no Galamsey Hembaa no, ho nsɛnsɛm bɛdaa gua dɛ ɔasan ebopuee ɔman Ghana um bio. Wɔbɔɔ ewuraba yi n’ananadze tur wɔ afe 2018 mu ber a aban nsa kaa no dɛ odzi famugudzi no ntui a ɔmfa mbra mu a dodowara frɛ no GALAMSEY no ho dwuma. Ɔsanee bopuee ɔman yi mu no, aporisifo kɔsoaa no ma Nkran Asɛndzibea kor hyɛɛ dɛ wɔmfa hɔn nkɔtwer aban no koko mu kakra ntweɔn dɛ nhwehwɛmu na asɛndzi no nyinara bɔkɔ ewiei.
Iyi ho nsɛnsɛm na akɔ araa ekodu dɛ Ghana mampanyin, Nana Akufo Addo, dze n’anodzisɛm roto gua wɔ Ghana Mbranyimfo Ehyiadzi ase ber o okopuee hɔ wɔ n’aporɔw a ɔrobɔ wɔ Firaw Mantɔw mu no mu no dɛ ɔtaa ɔman no n’asɛndzi mu ananmusinyi (AG) nye Ɔsoɛfo a ɔhwɛ Bambɔ ho nsɛm (MoS), Godfred Yeboah Dame, ekyir dzendzenndzen dɛ ɔnye Aisha Huang mfa mbra kwan mu. Ɔmampanyin n’asɛm nye yi:
“…Enuanom, hom mma me nkyerɛ hom dɛ metaa Ɔman n’Ananmusinyi wɔ Asɛndzi mu no ekyir dzendzenndzen dɛ Ɔnye Aisha Huang na n’aboafo a woesi hɔn adwen pi dɛ wɔbɔkɔ do araa ebu hɛn mbra a otsia GALAMSEY no do no. Mohwɛ enyim dɛ sɛ ɔkɛba no dɛ wodzi fɔ a, asɛndzibea ahorow no nyinara dze mbra fofor a wɔdze tsea hɔn a wɔto mbra no (Act 995) no mu ntsea no mu no ayɛ dzen no n’ahoɔdzen nyinara bɛyɛ edwuma…”
